الباب بطرس الاول المعروف بإسم (بطرس خاتم الشهداء) كان بطريرك اسكندريه و بطريرك الكرازه المرقسيه نمره 17 (300 - 311). اتعرف بإسم " خاتم الشهدا " اكمنه كان اخر بطريرك يعدموه الرومان اللى كانو محتلين مصر و بيضطهدو المسيحيين. استشهد فى عصر اضطهاد مكسيميان. بطرس كان تلميذ للبابا ثاؤنا و درس فى المدرسه اللاهوتيه اللى كان بيديرها القسيس أرشلاوس. رسمه البطريرك ثاؤنا شماس و بعدين رقاه لقسيس. بعد وفاة استاذه ثاؤنا اترسم بطريرك فى امشير سنة 300م فى عهد الامبراطور ديكولتيانوس. إضطهاد الرومان لمسيحيين مصر وصل لدرجه عنيفه جداً فى عهد الأمبراطره الرومان ديكولتيانوس و مكسيمان. البطريرك بطرس شاف رعيته فى خطر كبير و الرومان نازلين فيهم تنكيل و قتل و ان المسيحيين المصريين بيهربو للصحارى و يستخبو فى الكهوف فبقى يطوف فى نواحى مصر عشان يشجع الناس و يعزيهم ، لكن لما راح ليكوبوليس ( اسيوط دلوقتى ) لقى ان اسقفها ميليتس خرج من المسيحيه و بقى على دين الرومان فكلمه وحاول يرجعه لكن كلامه ماجابش نتيجه و اتحول ميليتس لعدو ليه فبقى يشنع عليه و يتهمه بحاجات مش حقيقيه و اخترع بدع و انضم ليه آريوس لكن انفصل عنه فعمل البابا بطرس مجمع فى اسكندريه سنة 306 عشان يشوف حل للموضوع.